Tul dawn l-aħħar ġimgħat kienu għaddejjin diskussjonijiet bejn il-Korporazzjoni tax-Xogħol u t-Taħriġ, is-Segretarjat reponsabbli mill-Kunsilli Lokali u l-Assoċjazzjoni tal-Kunsilli Lokali dwar l-hekk imsejħa Intrapriża għal Skema Xogħol Komunitarju. Id-diskussjonijiet wasslu biex twaqqfet fondazzjoni li tipprovdi ħaddiema mill-iskema ta' xogħol komunitarju tal-Korporazzjoni tax-Xogħol u t-Taħriġ, u li jkunu kapaċi jwettqu ċertu xogħlijiet. Is-servizz offurt huwa għal wieħed soċjali; primarjament fl-iskejjel u l-kunsilli lokali. Dan minkejja li l-Korporazzjoni tista' tidentifika għaqdiet mhux governattivi li wkoll jistgħu jibbenefikaw minn din l-iskema. Dan ġie diskuss ukoll fil-laqgħa tas-sindki u l-viċi sindki li saret fis-7 ta' Mejju li għadda f'Għawdex, fejn is-sindki u l-viċi sindki kellhom l-opportunità jisimgħu kif se taħdem din l-iskema, wara spjegazzjoni mill-Kap Eżekuttiv tal-Korporazzjoni, Clyde Caruana, li kien mistieden biex jitkellem dwar dan. Xogħol full-time Ix-xogħol tal-persuni ingaġġati huwa full-time u għalhekk se joffri benefiċċji mhux biss lill-entità li tkun qed tagħmel użu mis-servizz tagħhom imma wkoll għal dawn il-ħaddiema li issa mhux se jibqgħu biss fuq il-kotba tal-Korporazzjoni bħala persuni jirreġistraw imma se jkunu qed jiġu impjegati minn din il-fondazzjoni b'kundizzjonijiet tajbin u salarju fiss. L-entità, li tfisser il-kunsilli lokali, skejjel jew l-NGOs li għamilt referenza għalihom qabel, trid tipprovdi deskrizzjoni tax-xogħol jew xogħlijiet li għandha bżonn jew li dawn il-ħaddiema jkunu kapaċi jagħmlu. Tali xogħol ma jistax ikun biċċiet ta' 'l hawn u 'l hinn, imma xogħol fiss li jagħti dinjità lill-ħaddiem li jkun qed jagħmlu. L-istess irid isir fuq is-sigħat ta' xogħol rikjesti. Dan sabiex ma jkunx hemm l-anomalija li jkollok fondazzjoni li qed tħallas salarju lil xi ħadd biex jagħmel xogħol f'entità u l-istess entità ma tkunx kapaċi timmaniġġja lill- istess ħaddiem/a u nispiċċaw li kulħadd jagħmel dak li jidhirlu hu fil-ħin li jiddeċiedi hu. Il-fondazzjoni qed tintrabat li jkollha u tagħmel superviżjoni hi tal-ħaddiema tagħha biex taċċerta li l-ħaddiema tagħha qed jesegwixxu x-xogħol mogħti lilhom u qed jaqdu d-doveri tagħhom bl-aħjar mod possibbli. Dan se jgħin lill-kunsilli lokali għax dawn ma jkollhomx għalfejn jużaw sigħat prezzjużi tal-istaff tagħhom biex jaraw x'qed jagħmlu u ma jagħmlux dawn il-ħaddiema. Min-naħa tagħhom, il-kunsilli lokali, permezz tas-segretarji eżekuttivi jew is-sindki nfushom, għandhom jagħtu rapport jew dettalji ta' punti pożittivi jew negattivi li jkunu qed jaraw fit-tħaddim tas-sistema minn żmien għal żmien. Kif għedt aktar qabel, se tkun il-fondazzjoni li tħallas fuq bażi full-time ta' 40 siegħa xogħol lil dawn il-ħaddiema. Dan il-ħlas se jkun salarju fiss li ma jkunx jista' jinkludi fih sigħat ta' overtime. F'każ li l-entità, jew kunsilli lokali jkunu jridu jżommu lil dawn il-ħaddiema wara l-ħin stabbilit, il-ħlas għal dan irid isir mill-istess entità. Fejn jidħlu ċerti drittijiet bħal leave li jkunu jridu jieħdu l-ħaddiema tal-fondazzjoni, dawn iridu jimlew applikazzjoni apposta u jgħadduha lill-kunsill lokali fejn dan imabgħad jinforma biha lill-fondazzjoni li tagħti l-approvazzjoni tagħha. L-entità hija wkoll marbuta li f'każ li xi ħaddiem iċempel biex jinforma li ma jiflaħx, l-entità trid tinforma immedjatament lill-fondazzjoni biex din imbagħad taġġorna r-rekords tagħha kif meħtieġ. L-entità se jkollha wkoll ir-responsabbiltà li tara li żżomm time sheet li fuqha l-ħaddiema jridu jiffirmaw kull filgħodu. L-istess time sheets għandhom jintbagħtu lill-fondazzjoni kull ġimgħa permezz ta' email biex ikun hemm regolarizzazzjoni ta' dak kollu li jkunu qed jagħmlu l-ħaddiema. Bl-istess mod, il-kunsilli lokali jridu jipprovdu t-tagħmir ta' sigurtà u jaraw li l-ħaddiema qed jaħdmu f'ambjent tajjeb u bla periklu. Apparti s-salarju li, kif għedt, se jkun imħallas mill-fondazzjoni, il-kunsilli lokali jistgħu, bla obbigazzjoni u minn jeddhom, jirrakkomandaw lill-fondazzjoni biex xi ħaddiem jew ħaddiema li jkunu magħhom, jingħataw tip ta' performance bonus fl-aħħar tas-sena bħala rikonoxximent tax-xogħol tagħhom. Dan sabiex jgħin u jkattar inizjattiva fil-ħaddiema li jagħtu l-massimu fil-ħin li jkunu assenjati ma' xi entità jew oħra. Sabiex jingħata dan il-bonus, il-ħaddiem irid ikun issodisfa wkoll il-kriterji kollha diġà stabbiliti bħalma huma puntwalità, rispett, ħarsien tar-regolametni ta' sigurtà u regolamenti oħra li jissalvagwardjaw liż-żewġ naħat. F'din l-evantwalità, il-kunsill jew entità jridu jħallsu dan l-ammont ta' bonus li jingħata. Dan ifisser li l-kunsill lokali se jkun qed jagħmel użu minn ħaddiem jew ħaddiema għal 40 siegħa fil-ġimgħa għal sena sħiħa bla ma jħallas xejn mis-salarju tiegħu jew tagħhom u se jkun qed jikkontribwixxi biss jekk hu jkun qed jirrakkomanda lill-fondazzjoni sabiex xi ħadd mill-ħaddiema assenjati lilu jingħata dan il-bonus. F'termini ta' flus, kunsill lokali jkun qed jiffranka madwar €11,000 fis-sena salarju għal kull ħaddiem li jkollu. Struttura f'qafas legali Qed nagħti dawn id-dettalji sabiex wieħed jifhem li din mhix skema li ġiet imwaqqfa biex jitnaqqsu n-numri ta' ħaddiema jirreġistraw, jew biex taparsi sar xi ħaġa. L-istess dettalji juru bl-iktar mod ċar li hemm struttura f'qafas legali li, filwaqt li qed toffri u tagħti għajuna fil-komunità, filwaqt li qed tassisti lil entitajiet bħal kunsilli lokali u oħrajn, qed tagħti wkoll dinjità sħiħa lil dawn il-ħaddiema li se jkunu mħallsa b'mod diċenti u li jagħmel differenza f'ħajjithom u dik tal-familji tagħhom. Seminar u workshop dwar fondi Ewropej mill-Europe Direct u l-Assoċjazzjoni tal-Kunsilli Lokali L-Uffiċċju taċ-Ċentru Europe Direct (Edic) b'kollaborazzjoni mal-Assoċjazzjoni tal-Kunsilli Lokali, se jtella' seminar u workshop ta' nofstanhar dwar fondi Ewropej. Dan se jsir nhar il-Ħamis 26 ta' Mejju 2016, mis-2.00pm 'il quddiem. Fost it-temi li se jiġu diskussi se jkun hemm il-fondi li jistgħu jagħmlu użu minnhom il-kunsilli lokali, l-applikazzjonijiet għall-istess fondi u programmi tal-Interreg Med, fost affarijiet oħra. Din hija inizjattiva tajba u opportunità għall-kunsilli lokali biex jiksbu iktar għarfien dwar dawn il-fondi. Min jixtieq iktar informazzjoni jista' jagħmel kuntatt mal-Assoċjazzjoni tal-Kunsilli Lokali fuq [email protected]